ועדת הכספים, כנסת 15, פרוטוקול מספר 111, 2000-03-15 09:00

אלי גולדשמידט: שלום לכולכם, אני מתכבד לפתוח את ישיבת הוועדה.

אלי גולדשמידט: הנושא שעומד על הפרק זה הנושא של אותן תקנות שאמורות להאריך את ההטבות במס הכנסה שפג תוקפן בסוף דצמבר 99.

אלי גולדשמידט: נציבות מס הכנסה והאוצר בישו להאריך את תוקף התקנות האלה, בבחינת "מה שהיה הוא שיהיה","אין יוצא ואין בא".

אלי גולדשמידט: אנחנו פתחנו דיון בניסיון לכלול בכל זאת בתוך הרשימה ישובים נוספים, שעונים על קריטריונים מסוימים.

אלי גולדשמידט: לא אחזור על כל הדיון שהיה כאן.

אלי גולדשמידט: ביקשנו מוועדה שהיא צוות מתוך ועדת הכספים, שחברים בו ישראל כץ, שלום שמחון, צבי הנדל, אבשלום וילן ועוד שניים מחברי הוועדה – לנסות לגבש הסכמה יחד עם מר חיים דוקלר בעניין הזה.

אלי גולדשמידט: מיד נשמע לאן הגענו.

אלי גולדשמידט: אני מאד רוצה לסכם את העניין הזה היום.

אלי גולדשמידט: בגמר העניין תלוי גם מעמדה של העיר עכו, כיוון שכאשר החלטנו על החוק, לגבי השוואת תנאיה של עכו לתנאי יישובי קו העימות בכלל, הגדרנו את זה בתור השוואה לתנאי שלומי, החוק הזה מותנה בכך שהתקנות יוארכו.

אלי גולדשמידט: אם אנחנו משווים את עכו לשלומי, הרי שמבחינה פורמלית אין כרגע לשלומי שום הטבה.

אלי גולדשמידט: אנחנו חייבים לסיים את העניין הזה עוד היום.

אלי גולדשמידט: אם אנחנו רוצים להספיק להעביר את החוק במליאה, בזמן שבשבוע הבא הכנסת לא מתקיימת – אנחנו חייבים לגמור את זה היום, כדי שזה יעלה בשבוע האחרון של הכנסת.

שלום שמחון: אנחנו מבינים שישנה הסכמה של נציבות מס הכנסה לגבי חלק גדול של הדברים שוועדת המשנה החליטה.

שלום שמחון: יש הסכמה לגבי רוב היישובים ברשימה, להוציא מספר ישובים.

שלום שמחון: יש עניין נקודתי של שני יישובים – ניר יצחק, שהטענה של חיים דוקלר היא שהמדידה שנעשתה היא לא מדידה מהקו הנכון, והיישוב לא נמצא בהגדרה של ישוב שנמצא 10 ק"מ מהגבול.

שלום שמחון: יש עוד יישוב כזה – נתיב השיירה, שגם הוא לא נכלל, לפי חלק מהטענות, בהגדרה של ישוב שנמצא 10 ק"מ מהגבול.

שלום שמחון: להוציא את הבדיקה לגבי שני הישובים האלו,יש הסכמה.

אלי גולדשמידט: אני מבין שאתם הלכתם לפי קריטריון של מרחק של 10 ק"מ מהגבול, נכון?

צבי הנדל: לא, מה פתאום?

צבי הנדל: בפעם האחרונה שדיברתי על הנושא הזה, זה היה בישיבה הקודמת, שבה הוחלט על 9 יישובים, וזה נשאר פתוח.

צבי הנדל: לימים נודע לי שהאוצר פנה ואמר שהוא מוכן ללכת על קריטריון של 10 ק"מ, אני מאד התקוממתי, כי האמירה הזו מוציאה כמה ישובים קשים ביו"ש.

צבי הנדל: זה לא מוציא יישובים באף מקום אחר.

צבי הנדל: בהגינות, כאשר הרכבתי את הרשימה, ואני עמלתי עליה יותר מאחרים, למרות שלא מדובר בעבודה קשה – אני אומר שעשיתי את זה בהקפדה וביושר, כי חשבתי שזה דבר יפה שיש דבר שכבר 15 שנים לא משנים אותו, ושהוא יתקבל בהבנה ובאהבה.

צבי הנדל: הורידו, בסופו של דבר, בדיוק 11 ישובים שנמצאים ביו"ש, כי מה לעשות?

צבי הנדל: – יו"ש לא נמצאים 10 ק"מ מהגבול, אלא נמצאים בפרמטר השני שקבעה ועדת טל.

צבי הנדל: את הפרמטר השני קבעו בדיוק עבורם – כי הם נמצאים בתוך האינתיפאדה, לא ליד הגבול.

צבי הנדל: היו שני פרמטרים – מרחק מעיר, ומרחק מגבול.

צבי הנדל: מרחק מגבול הוא הקריטריון של כל הקיבוצים והמושבים, ואני האחרון שעינו תהיה צרה בכך.

צבי הנדל: אני כבר עשיתי משא ומתן עם עצמי בעניין הזה.

נחום לנגנטל: חזרתם אלינו עם דבר שאנחנו לא מסוגלים להסביר אותו.

נחום לנגנטל: מה זה?

שלום שמחון: אני מבין אותך ואת צבי הנדל לגמרי, בסך הכל מדובר על 150 משפחות בכל 10 היישובים האלה.

שלום שמחון: לא זה העניין.

צבי הנדל: בשביל לקצר, ישבתי עכשיו על העניין של 11 הישובים שהורידו, והרכבתי, לפי פרמטרים של מוח הגיוני מה ייהרג ובל יעבור.

צבי הנדל: מדובר ב- 5 ישובים כאלה: טלמון, נחליאל, מיצד, אבני חפץ ונעלה.

צבי הנדל: אם יש דרך להוסיף את ה- 5 האלה, אז יש לפחות טיפת יושר ברשימה הזו.

אלי גולדשמידט: אני רוצה שתקריאו את הרשימה שהוסכמה, במסגרת התוספת.

שלום שמחון: אני קורא: זיו הגליל,נווה זיו, ראג'ר, מירון, בר-יוחאי, פקיעין החדשה, עין יעקב, שדה אליעזר, געתון, אור הגנוז, נתיב השיירה – נתון לבדיקה בעניין מרחק של 10 ק"מ מהגבול, קלע אלון, כנף, חד-נס, מיצר, שדמות מחולה, יפית, בית הערבה, חמדת, נעמה, נאות הכיכר, עין תמר, עין חצבה, נווה זוהר, גן אור,בני עצמון, פאת שדה, נווה דקלים, כמהין, עזוז, יתד, יבול, פריגן, תלמי יוסף, דקל, שדה אברהם, אבשלום, חולית, ניר יצחק – נתון לבדיקה בעניין מרחק של 10 ק"מ, וצוקים.

אלי גולדשמידט: עד פה מדובר ביישובים שיש אולי הסכמה לא פורמלית של האוצר להכניס אותם.

אלי גולדשמידט: יש עוד יישובים שעונים על הקריטריון של עד 10 ק"מ מהגבול שלא כלולים ברשימה?

מאיר פרוש: לדעתי – כן.

מאיר פרוש: למשל – רוויה.

מאיר פרוש: לדעתי הם בתוך הטווח של 10 ק"מ.

חיים דוקלר: גם אפיקים.

חיים דוקלר: סיכמנו פה שמוציאים את כל הקטע מצמח ועד טירת צבי, אחרת נצטרך להכניס רשימה שלמה של ישובים.

אלי גולדשמידט: יש פה קבוצה שלמה של יישובים שעומדים בקריטריון של 10 ק"מ והם מוצאים החוצה.

שלום שמחון: אין פה קבוצה.

שלום שמחון: יש פה 5 יישובים בסך הכל, שחבר הכנסת צבי הנדל מדבר עליהם,

אלי גולדשמידט: יש פה בעיה, אם אתה הולך לפי קריטריון.

אלי גולדשמידט: אי אפשר להחליט על קריטריון, ולא לאמץ אותו עד הסוף.

אלי גולדשמידט: אנחנו יכולים לקחת קריטריון, להחיל את כולם בו, ולהוסיף עליהם כאלה שלא בקריטריון, כמו ישובים ברמת הגולן או ביש"ע, למשל.

אלי גולדשמידט: עם זאת, אי אפשר לקבוע קריטריון מצד אחד, להוציא חלק מהיישובים החוצה,

אנה שניידר: אני שוחחתי עם עורך הדין עוזי פוגלמן, שמייצג את המדינה בעתירות שהוגשו לבית המשפט העליון.

אנה שניידר: הוא אמר לי שיקל עליו מאד אם הכנסת תסגור את הרשימה, כי אחרת הוא לא יוכל להגן, כי אין קריטריון.

אנה שניידר: אנחנו חייבים להכיר בכך שאין כאן קריטריונים ברורים, בעצם, שאפשר לקבוע שיישוב מסוים זכאי להיכלל ברשימה, וישוב אחר לא.

מוחמד ברכה: הדוגמה שהכי זועקת לשמים היא ב- 12 א.

מוחמד ברכה: מוזכרים מירון, בר יוחאי, פקיעין החדשה, עין יעקב, שדה אליעזר וכן הלאה, אבל פקיעין עצמה לא נכללת.

אלי גולדשמידט: מצד אחד יש פה קבוצה של אנשים שלא יוותרו על הנושא של יש"ע, ומצד שני – יש קבוצה, שאם יכללו ברשימה יישובים מיש"ע הם יקימו צעקות.

צבי הנדל: ויתרתי על יש"ע.

אלי גולדשמידט: אבל בכל זאת יש יישובים מיש"ע.

שלום שמחון: אני חושב שצריך להסתפק ברשימה שהקראתי, ולסגור אותה, כפי שמבקש עורך הדין עוזי פוגלמן, אך בלי היישובים שצבי הנדל מסר.

ישראל כץ: גם אני באותה דעה.

ישראל כץ: דיברתי עם יושב ראש מועצת יש"ע.

ישראל כץ: הוא ראה את הרשימה, והוא מבין.

ישראל כץ: אני חושב שהרשימה הזו, שחבר הכנסת צבי הנדל תרם ל- 99 אחוזים ממנה, והיוותה בסיס לדיונים, היא המשקפת את הבעיות האמיתיות בשטח.

ישראל כץ: אם פותחים את הרשימה, אני לא רואה סיבה מדוע שיישובי עמק בית שאן לא ייכללו בה.

מאיר פרוש: ומה עם כל היישובים בבקעה?

ישראל כץ: אנחנו דיברנו על הרשימה.

ישראל כץ: חבר הכנסת צבי הנדל עשה פה עבודה ראויה לשבח.

אלי גולדשמידט: בהנחה שאנחנו מקבלים את ההצעה כפי שהיא גובשה, וכפי שהיא הוקראה כאן על ידי חבר הכנסת שלום שמחון – האם בבג"ץ - -

שלום שמחון: בבחירת היישובים אתה לא נועל את האפשרות של עתירה לבג"ץ, אתה רק נועל את האפשרות של שר האוצר להכניס יישובים פנימה.

אלי גולדשמידט: האם בסיטואציה כזו, כאשר, נניח, חלק משיקול הדעת היה מרחק של 10 ק"מ מהגבול, וחלק מהיישובים שכלולים בטווח זה לא כלולים ברשימה – האם אנחנו לא צפויים למתקפה מבג"ץ בעניין הזה?

אלי גולדשמידט: האם אין פה איזשהו אלמנט של שרירותיות?

מוחמד ברכה: למה צריך לפחד מבג"ץ ולא לקבוע קריטריונים?

מוחמד ברכה: האם הכל צריך להיות תחת מטריה של חשש מפני משהו?

מוחמד ברכה: למה?

אנה שניידר: קודם כל, אני מוכרחה לציין שהכנסת היא המחוקק, והיא רשאית לחוקק כל חוק שהיא חושבת לנכון, בכפוף לכך שבג"ץ ייבחן את הסבירות של החוק, לא סבירות של סמכות של שר האוצר להכניס יישובים לרשימה.

אנה שניידר: את האופציה הזו, של הוספת יישובים לרשימה, הכנסת סוגרת.

אנה שניידר: לגבי החוק עצמו – למעשה, יכולה להתעורר טענה של פגיעה בשוויון בין ישוב אחד ליישוב אחר.

אנה שניידר: יש פסיקה שאומרת שאין זכות מוקנית לעניין שוויון, בהקשר של מסים.

אנה שניידר: זאת אומרת – כאשר המחוקק רוצה לתת פטור ממס לגורם מסוים, אין זכות מוקנית לגורם אחר לדרוש זכות כזו בשם השוויון.

אנה שניידר: בגלל כל זה, אני מניחה שיוכלו להתגונן או להגן על החוק בבית המשפט.

אנה שניידר: אני לא יכולה לנבא מה בג"ץ יפסוק, בסופו של דבר.

אנה שניידר: אין לאף אחת יכולת לדעת מה בג"ץ יאמר.

אנה שניידר: אם עושים בחקיקה ראשית תיקון, שסוגר את התקנות, ולא מאפשר להוסיף ולגרוע ישובים מן הרשימה, אז יוכלו להגן על העניין בבג"ץ, וגם על הנושא של הכנסת ישובים.

אנה שניידר: נכון שהכנסת ישובים ללא שום קריטריון יש בה משום טעם לפגם.

אלי גולדשמידט: אבל יש פה קריטריון מסוים.

אלי גולדשמידט: הבעיה היא שלא הולכים לפיו עד הסוף.

נחום לנגנטל: יש כאן קריטריון, אך גורעים ממנו ישובים, ולעומת זאת מוסיפים פה ישובים.

נחום לנגנטל: הסכמה זה לא קריטריון.

נחום לנגנטל: יש פה תוספות מעבר לקריטריון, ויש פה גם גריעה.

נחום לנגנטל: השאלה היא – האם עצם זה שלא הלכו לכל אורך הדרך עם הקריטריון, אלא הגיעו להבנה הגיונית בין האנשים - -

אנה שניידר: זה המצב גם בתקנות הקיימות.

נחום לנגנטל: כן.

נחום לנגנטל: אז יגידו שלא היה פה קריטריון, אלא היתה פה הסכמה.

נחום לנגנטל: אם אפשר להגיע להסכמה על תוספת של עוד חמישה ישובים, זה הרי לא פוגע בקריטריון.

אלי גולדשמידט: משפטית זה לא פוגע בקריטריון.

אלי גולדשמידט: זה עניין של הסכמה.

נחום לנגנטל: אז אני רוצה להציע – אם יש עוד כמה ישובים, כמו פקיעין, כפי ששמענו, ועוד ישובים ביש"ע, האם נוכל להוסיף, בהסכמה, עוד 8-9 ישובים,

משה יוגב: אני חושב שרק ביש"ע יש ישוב, במציאות הזו, שהוקם אחרי שננעלה הרשימה לפני 15 שנה, שמוקף מכל ארבעת צדדיו.

משה יוגב: אם היה פה אורי אריאל, והיינו אומרים לו שהיום הקבינט הולך לקחת לו את הכביש היחידי שמוביל אל הישוב טלמון בכביש עוקף, ולהפוך אותו לאזור A.

משה יוגב: אותו ישוב, טלמון, לא זכאי, למרות שמסביבו - -

משה רז: טלמון זו חבורה של עבריינים.

משה רז: אין שום סיבה שהם יקבלו.

משה רז: כל הישוב נבנה בניגוד לחוק.

אלי גולדשמידט: כל הסיפור הוא לא סיפור של ויכוח מהותי.

אלי גולדשמידט: אתה יכול לקבל הסברים מאלה שחיים בבקעת בית שאן שאולי המצב הסוציו- אקונומי שלהם יותר גרוע.

משה יוגב: אני רוצה לציין שהישוב טלמון הוקם על ידי יצחק רבין, זכרונו לברכה.

משה יוגב: ברשימה החדשה, 20 ישובים מיש"ע שלא נכללים.

משה יוגב: ברשימה הקיימת יש ישובים שאני מסכים שהם בסדר קדימות פחות מטלמון, כי הם שוכנים ליד הקו הירוק.

משה יוגב: החלטתם לא להוריד, משיקולים פוליטיים.

משה יוגב: בגלל שאתם לא מורידים, לא הגון, לא ראוי ולא נכון שישובים שנמצאים בעומק השטח – יורדו מהרשימה.

משה יוגב: מתוך ה- 20 אנחנו ביקשנו שיוספו 10.

משה רז: אני רוצה לומר לך שאני מתנגד, והקריטריון הוא מאד ברור – לא צריך לתת הטבות לישובים שנמצאים מחוץ לגבולות המדינה.

משה רז: אני מתנגד להכליל ברשימה את קלע אלון, כנף, חד-נס, מיצר, שדמות מחולה, יפית, בית הערבה, חמדת, נעמה - -

אלי גולדשמידט: לגבי הצפון – מה שנעשה כאן, בוועדה, זה שכל היישובים שמוגדרים כיישובי קו עימות יהיו בתוך הרשימה.

אלי גולדשמידט: ערבים, דרוזים, יהודים, כולם.

אלי גולדשמידט: כל מי שעונה על הקריטריון של ישוב קו עימות.

אלי גולדשמידט: כנראה שפקיעין הישנה לא עונה לקריטריון הזה.

חיים דוקלר: היא עונה לקריטריון.

אלי גולדשמידט: אז צריך להכניס אותה לרשימה.

חיים דוקלר: היא נמצאת ברשימת הישובים עם הקלות של 5 אחוז.

אלי גולדשמידט: זה לא יכול להיות שפקיעין החדשה תקבל הקלה של 15 אחוז, והישנה – 5 אחוז.

יעקב ליצמן: אני אומר דבר אחד : חייבים לגמור את העניין היום.

אלי גולדשמידט: נכון.

אלי גולדשמידט: אני רוצה להגיד מראש: הניסיון שלנו לעשות בעניין הזה צדק הוא ניסיון אבוד מראש.

אלי גולדשמידט: אי אפשר לעשות פה צדק.

אלי גולדשמידט: אנחנו נמצאים בסיטואציה בלתי אפשרית.

אלי גולדשמידט: אני גם רוגז על הממשלה שלא נכנסה לעומק העניין.

אלי גולדשמידט: היו המלצות ועדה ציבורית, המלצות ועדת טל.

אלי גולדשמידט: במקום לאמץ את ההמלצות, דחו את זה, ויצרו פה סיטואציה של הארכה לשנה.

אלי גולדשמידט: הכניסו אותנו למצב בלתי אפשרי.

אלי גולדשמידט: אני מרגיש רע מאד בדיון הזה.

אלי גולדשמידט: אני לא יודע לענות לטענות שנשמעות מפי משה יוגב, ואני לא אדע לטענות שתישמענה מחר מאנשי טירת צבי ואפיקים.

אלי גולדשמידט: עם זאת, בחיים אנחנו חייבים לחתוך לפעמים, למרות שזה בצורה שהיא לא נוחה.

אלי גולדשמידט: כיוון שהיה פה צוות בראשות חבר הכנסת ישראל כץ, ובצוות ניסינו לאזן, כדי שיהיה ייצוג לכולם פה, והצוות הגיע להסכמות פנימיות לגבי רשימת היישובים כפי שהיא מופיעה כאן, עם התיקונים של בדיקת המרחק המדויק של הישובים נתיב השיירה וניר יצחק, ועם הכללת ההשוואה של פקיעין החדשה לפקיעין הישנה- אני מציע שנקבל את העניין.

ישראל כץ: אם פקיעין זה קו עימות, אז גם הישובים ביש"ע הם בקו העימות.

צבי הנדל: אם פקיעין זה קו העימות, טלמון היא בקו העימות הרבה יותר.

אלי גולדשמידט: הכנסת את כולם לקו העימות.

ישראל כץ: אם אתם מסכימים לקריטריון, נכין בתוך שעה רשימה של ישובים שנמצאים בטווח של 10 ק"מ מהגבול, בכל הגזרות.

אלי גולדשמידט: אני עכשיו מביא להצבעה, כי האוצר מסכים לזה - -

חיים דוקלר: לא, זו הצעה שלכם.

אלי גולדשמידט: מתוך הנחה שהאוצר יסכים, הרשימה, כפי שהוקראה פה על ידי חבר הכנסת שלום שמחוון, עד בלדד צוקים, ועד בכלל, בכפוף לבדיקת עניין ה- 10 ק"מ של שני הישובים שהזכיר שלום שמחון – נתיב השיירה וניר יצחק, אם אנחנו קובעים שזו הרשימה – אין יוצא ואין בה – נצביע עליה.

אלי גולדשמידט: תודיעו לנו אם אתם מקבלים את זה, ואם כן – זה ייכנס לתוקף.

אלי גולדשמידט: מי בעד הרשימה?

אלי גולדשמידט: 5.

אלי גולדשמידט: מי נגד?

אלי גולדשמידט: – 2.

אלי גולדשמידט: הוועדה אישרה את רשימת הישובים.

אלי גולדשמידט: אני פונה אל חיים דוקלר ושואל – האם אתם מוכנים לקבל את זה, ולהוסיף אותם במסגרת החקיקה?

אלי גולדשמידט: כלומר – אתם לא מושכים את החוק.

אלי גולדשמידט: אני מבקש לקרוא את נוסח החוק.

אנה שניידר: בכפוף לתיקוני נוסח שעוד ייעשו, אנחנו מתקנים את חוק ההסדרים במשק המדינה – היטלים וארנונה, התשנ"א – 1991, באופן כזה: בסעיף 12 יהיה תיקון, "12. א.

אנה שניידר: תקנות לפי סעיף 11 לפקודת מס הכנסה.

אנה שניידר: ...

אנה שניידר: שתוקפן פקע ב- 31 בדצמבר 1999, יעמדו בתוקפן כאילו לא פקע, עד ..

אנה שניידר: 31 בדצמבר 2000, ואין להוסיף עליהן או לגרוע מהן ישובים".

אנה שניידר: אנחנו נוסיף סעיף חדש, סעיף 12 א' בסופו של החוק, שיאמר כך: "הנחות ממס לישובים מסוימים 12 א' (א) בסעיף זה – "תושב", במקום פלוני – יחיד שמגוריו הקבועים הם באותו מקום.

אנה שניידר: (ב) על אף האמור בסעיף 11 לפקודת מס הכנסה, לעניין הנחות ממס, דין תושב אחד הישובים המפורטים בתוספת כדין תושב אחד הישובים המפורטים בתקנות, והוא יהיה זכאי להנחות ממס בשיעורים המפורטים בתוספת, לפי העניין".

אנה שניידר: חילקתי את התוספת לשלושה חלקים: זכאות להנחה ממס בשיעור של 15 אחוז, זכאות להנחה ממס בשיעור של 7 אחוז, וזכאות בשיעור של 5 אחוז.

אנה שניידר: תחולה – " 3.

אנה שניידר: תוקפו של סעיף 12א לחוק העיקרי, כנוסחו בסעיף 2 יהיה בשנת המס 2000".

אנה שניידר: אני מבקשת שתיבדקו היטב את הרשימה שנמצאת לפניכם, לפי החלוקה לזכאויות, ותאמרו אם יש בה טעויות, כי זה קריטי לעניין הכללת הישובים.

אלי גולדשמידט: אני מציע שחברי הכנסת ישראל כץ ושלום שמחון יעברו עם אנה שניידר על הרשימה.

מאיר פרוש: הקבוצה של יישובי נאות הכיכר – לא צריכה להיות זכאית להנחה בשיעור של 7 אחוז במקום 5 אחוז, כפי שכתוב כאן?

שלום שמחון: זו טעות.

שלום שמחון: אנחנו נשנה את זה ל- 7 אחוז.

ישראל כץ: אני רוצה להעיר שאנחנו בטעות כתבנו 5 אחוז בטיוטה, במקום 7 אחוז.

ישראל כץ: לפי כל הקריטריונים זה צריך להיות 7 אחוז.

אלי גולדשמידט: אני מבקש לעבור פעם נוספת על רשימת היישובים, כולל האחוזים, כדי להסיר כל ספק.

אנה שניידר: אני קוראת:

אנה שניידר: זכאות להנחה ממס בשיעור 15 אחוז: מירון, בר יוחאי, פקיעין החדשה, עין יעקב, שדה אליעזר, געתון, אור הגנוז, זיו הגליל, ראג'ר.

שלום שמחון: ונתיב השיירה.

אנה שניידר: אמרו לי שצריך לבדוק לגבי נתיב השיירה.

אלי גולדשמידט: כמו שאמרנו – נתיב השיירה ייכלל אם יסתבר שמבחינת המדידה הרשמית הוא - -

נחום לנגנטל: אבל זה לא יכול להיאמר כאן, כי אז, על סמך הדברים, יבואו עוד יישובים ויטענו שגם הם נכללים.

שלום שמחון: נתיב השיירה נכלל ברשימה.

אלי גולדשמידט: אנחנו מוסיפים את נתיב השיירה וניר יצחק.

אנה שניידר: שניהם בזכאות של הנחה ממס בשיעור 15 אחוז?

אלי גולדשמידט: אנחנו נוסיף את ניר יצחק כאשר נצטרך.

אלי גולדשמידט: כרגע אנו מוסיפים את נתיב השיירה.

אנה שניידר: אני ממשיכה: זכאות להנחה ממס בשיעור 7 אחוזים: קלע-אלון, כנף, חד-נס, מיצר, שדמות מחולה, יפית, בית הערבה, חמדת, נעמה, גן אור, בני עצמון, פאת שדה, נווה דקלים, יתד, יבול, פריגן, תלמי יוסף, דקל, שדה אברהם, אבשלום, חולית, ובלדד צוקים.

צבי הנדל: וניר יצחק.

אלי גולדשמידט: אנו מוסיפים פה את ניר יצחק.

ישראל כץ: לא קראת את תמר וניצנה.

אנה שניידר: הם לא היו ברשימה.

ישראל כץ: אז אני אקרא: נאות הכיכר, עין תמר - -

אנה שניידר: עין תמר מופיע בזכאות להנחה בשיעור 5 אחוז.

ישראל כץ: לא.

ישראל כץ: אני קורא: עין תמר, עין חצבה, נווה זוהר, כמהין, עזוז.

אנה שניידר: אם כך, איזה יישובים נשארים בזכאות להנחה בשיעור 5 אחוז?

ישראל כץ: אין 5 אחוז.

ישראל כץ: זו טעות סופר.

ישראל כץ: סוכם וברור.

חיים דוקלר: אני רוצה להאיר את עיני הוועדה.

חיים דוקלר: בתקנות הקיימות, כל היישובים ברמת הגולן וביש"ע קיבלו הנחה ממס בשיעור 7 אחוז, מכוח התקנות הספציפיות.

חיים דוקלר: בערבה קיבלו 7 אחוז מכוח תקנות מיוחדות לערבה.

חיים דוקלר: לטעמי, כל היישובים בגוש שלום צריכים לקבל הנחה בשיעור 5 אחוז, ולא בשיעור 7 אחוז.

ישראל כץ: סיכמנו את רשימת היישובים ואת האחוזים.

ישראל כץ: זה העיקרון: לא פותחים, אין יוצא ואין בא.

אלי גולדשמידט: גם אני לא ממש שלם עם הדברים.

אלי גולדשמידט: כנראה זו הפשרה הטובה ביותר.

אלי גולדשמידט: קראנו את הרשימה, הצבענו כבר, והאוצר קיבל את הדברים.

אלי גולדשמידט: חוק לתיקון פקודת מס הכנסה (מס' 121) (הוראת שעה), התש"ס- 2000

אלי גולדשמידט: אנו עוברים לנושא הבא, בבחינת הא בהא תליא.

אלי גולדשמידט: איפה אנחנו עומדים, מבחינה משפטית, אחרי שהחוק הזה יעבור במליאה?

אנה שניידר: מדובר בחוק נפרד.

אנה שניידר: מדובר בתיקון לפקודת מס הכנסה, והוא נמצא לפניכם.

אנה שניידר: אנחנו מוסיפים סעיף 11 א לפקודת מס הכנסה, שדן בהנחה ממס לתושב עכו.

אנה שניידר: אנחנו אומרים כך: בסעיף זה – "עכו" – תחום עיריית עכו כמפורט בתוספת הראשונה לפקודת העיריות.

אנה שניידר: "תושב עכו" – יחיד שמקום מגוריו הקבוע עכו.

אנה שניידר: "שלומי" – תחום המועצה המקומית שלומי.

אנה שניידר: "תושב שלומי" – יחיד שמקום מגוריו הקבוע שלומי.

אנה שניידר: (ב) על אף האמור בסעיף 11, לעניין הנחות ממס, דין תושב עכו כדין תושב שלומי, ויחולו עליו הוראות כל דין החלות על תושב שלומי".

אנה שניידר: "2.

אנה שניידר: תוקפו של סעיף 11א לחוק העיקרי, כנוסחו בסעיף 1 לחוק זה, בשנת המס 2000, ולכל תקופת תוקפן של תקנות מס הכנסה 0

אנה שניידר: הנח7ות ממס ביישובי גבול הצפון), התשמ"ו- 1985, ככל שהן מתייחסות לשלומי".

אנה שניידר: יש צורך לקבל את החוק לאחר שהוארך תוקפן של תקנות גבול הצפון, כי אחרת אנחנו מאריכים תוקף של תקנות או מתייחסים לתקנות שלא קיימות.

אנה שניידר: הנוסח הזה של החוק מצמיד את תושבי עכו לתושבי שלומי לעניין ההנחות ממס, וכל זמן שתקנות מס הכנסה לעניין שלומי תהיינה בתוקף, גם החוק לעניין עכו יהיה בתוקף, באותו שיעור, באותם תנאים, החל מ- 1 בינואר, 2000.

אלי גולדשמידט: אני רק רוצה להזכיר שמבחינה פורמלית הצבענו על הנושא הזה כבר, ואישרנו אותו.

אלי גולדשמידט: רשות הדיבור לראש העיר.

שמריהו בירן: אני מודה לכם על התמיכה בעכו, ובא אליכם בקריאה.

שמריהו בירן: התרופה הזו שרשמתם לעכו עשויה להציל את העיר, אבל אני חושב שאנחנו נמצאים במצב של חולה גוסס, ואם לא יעזרו לנו בעוד תחום, ואני מתחנן לכך – למען יהודים כערבים.

שמריהו בירן: עזרו לנו לעבור את התקופה הקשה משום שהעיר קורסת.

שמריהו בירן: על כל עובד עיריה יש גמלאי אחד.

שמריהו בירן: אנחנו בגירעון מצטבר של 150 מיליון ₪.

שמריהו בירן: לעיר העתיקה יש צרכים מיוחדים משלה.

שמריהו בירן: היא קופחה במשך 50 שנה.

שמריהו בירן: 52 אחוז מהאוכלוסייה זכאים להנחות מארנונה, על פי הקריטריונים של משרד הפנים, בשיעורים של בין 30 ל- 100 אחוז.

שמריהו בירן: כל אזור התעשייה שלנו קורס.

שמריהו בירן: מפעלי הפלדה, מפעלי צינורות, "טמבור", פרק אל-רום, רפא"ל – כל אלה במצב קשה מאד.

שמריהו בירן: אנחנו עיר שמבקשים מאתנו לקיים אותה עם שום דבר ממש.

שמריהו בירן: אני רוצה שתבינו: ללא עזרה ותרופה מיידית אנו נקרוס.

שמריהו בירן: אני פונה אל האוצר: אנחנו לא רוצים לעלות, להפגין ולשרוף צמיגים, כי אנחנו אסירי תודה לכנסת ישראל, ובמיוחד לכם.

שמריהו בירן: לכן, מתוך כבוד לוועדת הכספים ולכנסת ישראל, נמנענו מלהשתתף בהפגנות.

שמריהו בירן: אני מתחנן בפניכם: עזרו לנו.

שמריהו בירן: דוגמה אחת שיכולה לעזור – תנו לנו מענק איזון של 40 מיליון ₪ בשנה.

אלי גולדשמידט: אנחנו לא נותנים מענקים.

אלי גולדשמידט: אנחנו לא הכתובת.

שמריהו בירן: אני יודע.

שמריהו בירן: אני מנסה לגייס אתכם.

שמריהו בירן: אני יודע שאני לא פונה לכתובת הנכונה, אבל אני פונה אליכם כאל אנשים: הצילו את עכו.

שמריהו בירן: התרופה שנתתם עלולה להגיע מאוחר מידי.

שמריהו בירן: בחודש הבא לא יהיו לי כספים לתשלום משכורות, וזה לאחר תהליך הבראה.

שמריהו בירן: אני מבקש שתוקף ההארכה יהיה ל- 5 שנים, כי אין טעם להאריך לשנה אחת.

אלי גולדשמידט: לא, זה לא עובד כך.

אלי גולדשמידט: לצערי אנחנו מוצפים בפניות שונות, קשות מאד.

אלי גולדשמידט: לבית שאן יש גירעון של 140 מיליון ₪.

אלי גולדשמידט: אתה עם גירעון של 150 מיליון ₪ - -

שמריהו בירן: אבל צריך לזכור שבבית שאן יש 17 אלף תושבים, ואנחנו למעלה מ- 50 אלף.

אלי גולדשמידט: זה חלילה לא מקטין את גודל הבעיה.

אלי גולדשמידט: אני חושב שנעשה פה מעשה מאד יוצא דופן לגבי עכו, מה שלא נעשה לגבי אף יישוב אחר.

אלי גולדשמידט: יכול להיות שיש גם ראשי מועצות אחרים שמצפים שגם להם ניתן עזרה כזו, ולא מובן להם מדוע היטבנו כל כך עם עכו.

אלי גולדשמידט: הבנו את הקושי המיוחד של עכו.

אלי גולדשמידט: הנושא של הטיפול של סך הבעיות בשלטון המקומי הוא נושא כבד מאד.

אלי גולדשמידט: אנחנו נקדיש לו דיונים.

אלי גולדשמידט: חבר הכנסת יעקב ליצמן הוא יושב ראש ועדת המשנה לעניין הרשויות המקומיות.

אלי גולדשמידט: בהחלט ניתן לקיים ישיבה קונקרטית אצלו בוועדת המשנה, על בעיותיה של עכו.

אלי גולדשמידט: יכול להיות שאנחנו נקיים גם כאן, במליאת הוועדה, ישיבה לגבי מספר ישובים שנמצאים בקרבה מאד גדולה לקו האדום.

אלי גולדשמידט: יושב ראש ועדת הפנים של הכנסת, חבר הכנסת דוד אזולאי, הוא תושב עכו, וגם הוא יכול לקיים דיון מיוחד במצבה של העיר.

אלי גולדשמידט: אנחנו נשתדל לעזור ככל שנוכל.

אלי גולדשמידט: לעניין הבקשה של הארכה ל- 5 שנים, אין לבקשה משמעות משפטית.

אלי גולדשמידט: אנחנו מצמידים את עכו לשלומי, לצורך ההטבות.

אלי גולדשמידט: כאשר יפסיקו לשלומי את ההטבות – מה שלא נראה לי שיקרה – תפסקנה ההטבות גם לעכו.

אלי גולדשמידט: אם ישנו את ההטבות לשלומי – ישנו גם לעכו.

דוד אזולאי: גם אני הייתי רוצה להצטרף לבקשתו של ראש העיר, אך אני יודע, לאחר שיחות שהיו לי, שזה לא מעשי, לצערי הרב.

דוד אזולאי: כולי תפילה ותקווה שאכן זה יהיה לתקופה ארוכה.

דוד אזולאי: אני רוצה לנצל את ההזדמנות שניתנה לי עכשיו, ולהודות לחברי ועדת הכספים ולעומד בראשה.

דוד אזולאי: אני חושב שבאמת נעשתה פה עבודה יוצאת דופן.

דוד אזולאי: אני יודע שזה מתוך הערכה לעיר ומתוך התחשבות במצבה.

דוד אזולאי: אני מאד מקווה שזו תהיה נקודת פתיחה להמשך תנופה לעיר.

אלי גולדשמידט: תודה.

אלי גולדשמידט: אנחנו נעבור להצבעה: מי בעד?

אלי גולדשמידט: תודה, אושר פה אחד.

אלי גולדשמידט: שינויים בתקציב לשנת 2000

אלי גולדשמידט: יש לפנינו פניה דחופה מספר 55, בנושא סיוע דחוף לנצרת.

אלי גולדשמידט: אני מברך את ראש העיר של נצרת שנמצא כאן, ואני מאחל לו, בשם ועדת הכספים, שהביקור של האפיפיור, שעומד להיערך בעירו, יעבור בשלום.

אלי גולדשמידט: אני מאחל שהביקור הזה יהווה סמל ונקודת מפנה בתוך העיר לגבי מערכת היחסים הפנימית בעיר, שהיא לא פשוטה.

אלי גולדשמידט: אני יודע שראש העיר עושה ימים כלילות כדי לשמור על המרקם העדין בנצרת היום.

אלי גולדשמידט: נצרת נקלעה לקשיים כלכליים כבדים.

אלי גולדשמידט: הגיעו להסכם עם משרד האוצר, ואני מבקש מיחזקאל לביא שיציג את הפניה שלפנינו, שבאה בעקבות ההסכם.

יחזקאל לביא: בעקבות הסיכום שהושג אמש בין הממשלה לבין ראש עירית נצרת ואחרים, סוכם שהעיריה תתוגבר ב- 15 מיליון ₪, כאשר 5 מיליון ₪ יועברו מסעיף הרזרבה דרך המענק הכללי לסיוע לעיריה, וזו הבקשה שלפניכם.

אלי גולדשמידט: יש מישהו שרוצה לשאול שאלה בעניין?

דוד אזולאי: היה אצלי דיון בוועדה בנושא של נצרת, ויש ויכוח בין משרד הפנים לבין עירית נצרת לגבי מענק של 3 מיליון ₪.

דוד אזולאי: משרד הפנים רואה את זה כהקדמת מענק.

דוד אזולאי: ראש העיר מתנגד לזה, כי הוא טוען שאם זה יוגדר כהקדמת מענק, יש לו בעיה בהמשך.

אלי גולדשמידט: נעבור להצבעה.

אלי גולדשמידט: מי בעד קריאה מס' 55?

אלי גולדשמידט: מי נגד?

אלי גולדשמידט: הפניה אושרה פה אחד.

טלי דולן-גדיש: אני אציג את העניין.

טלי דולן-גדיש: סעיף 4 לחוק התיאומים בשל אינפלציה קובע שיטת תיאום מסובכת שנדרשה בשנות האינפלציה הגבוהות לתיאום הכנסה בשל מלאי.

טלי דולן-גדיש: סעיף 5 קובע שיטת תיאום בגין האינפלציה למקדמות מלקוחות ולמקדמות מספקים.

טלי דולן-גדיש: בשנים האחרונות, עם ירידת שיעורי האינפלציה, אנו מבקשים להתלות את תחולתם של שני הסעיפים האלה, גם בשנת המס 2000, לאור האינפלציה הצפויה.

יוסף יצחק פריצקי: בשביל מה בכלל צריכים את החוק הזה?

טלי דולן-גדיש: האמת היא שוועדת בן-בסט שוקלת באמת לבטל את החוק.

טלי דולן-גדיש: לאור העובדה שלא בטוח שהאינפלציה תישאר נמוכה לא הולכים על ביטול גורף.

יוסף יצחק פריצקי: זה מגוחך שאתם באים בכל שנה עם הסיפור הזה.

יוסף יצחק פריצקי: עשו את זה בשנות האינפלציה המטורפות.

יוסף יצחק פריצקי: ברור לכולם שהתקופה הזו מאחורינו.

יוסף יצחק פריצקי: האם אתם מחזיקים את החוק הזה בתור בטוחה?

טלי דולן-גדיש: כן.

שלום שמחון: מי בעד הבקשה?

שלום שמחון: מי נגד?

שלום שמחון: תודה, הפניה אושרה.

שלום שמחון: שינויים בתקציב לשנת 2000

שלום שמחון: לפנינו בקשה מספר 005- 32, מספר פניה לוועדה – 50.

דן זייצק: מדובר על העברת 8 מיליון ₪ מתקציב התמיכות לתקציב משרד החקלאות, ו- 6.5 מיליון ₪ מתקציב הרשאה להתחייב, למימון רפורמה ברפת.

דן זייצק: מוסכם בין משרד החקלאות למשרד האוצר על ביצוע רפורמה בענף הרכב.

דן זייצק: במסגרת הרפורמה יעברו לרפתות גדולות יותר, וירד מחיר המטרה של החלב.

דן זייצק: הממשלה נותנת תמיכה בהשקעות הון ובמענקים לרכישת פרות, להגדלת רפתות.

דן זייצק: כמו כן, במסגרת הרפורמה, צריך להינתן פתרון לבעיית איכות הסביבה של הרפתות.

דן זייצק: פתרון העניין הוא תנאי לכניסה לרפורמה, וניתן לו מענק של 50 אחוז.

יוסף יצחק פריצקי: אתם תומכים ברפתות גדולות?

דן זייצק: אנחנו תומכים בהגדלת רפתות.

יוסף יצחק פריצקי: ומה עושה מי שיש לו רפת קטנה.

דן זייצק: נעשתה בדיקה, והממצאים שלה היו שרפתות גדולות זולות בצורה משמעותית מרפתות קטנות יותר.

דן זייצק: הממשלה רוצה לתמרץ בעלי רפתות לעבור לרפתות גדולות יותר.

יוסף יצחק פריצקי: אם למושבניק יש רפת של 7 או 10 פרות – מה הוא עושה?

שלום שמחון: אני יושב כרגע כיושב ראש הישיבה, אבל אני מתנגד לרפורמה הזו.

שלום שמחון: אני אסביר מה מבוקש פה.

שלום שמחון: יש פה מסלול שמחייב לשנות את מבנה הרפתות, מבחינת איכות הסביבה.

שלום שמחון: זה דורש השקעה מאד גדולה.

שלום שמחון: זה חלק מהעניין.

שלום שמחון: החלק השני הוא – כתוצאה מההשקעה המאד גדולה, מתמרצים חלק מהמשקים הקטנים להתאחד ביניהם, לעשות חיבור בין המשקים הקטנים, ולהקים שותפות.

שלום שמחון: במסגרת השותפות הזו הם יכולים ליהנות מהסיוע הממשלתי ביותר כסף.

שלום שמחון: זה גם משפר את היעילות שלהם.

יוסף יצחק פריצקי: זה יוצר קרטליזציה של הענף.

דן זייצק: זה לא יוצר קרטליזציה, כי לא מדובר ביחידות כאלה גדולות.

שלום שמחון: מי בעד ההעברה התקציבית?

שלום שמחון: מי נגד?

שלום שמחון: הבקשה התקבלה.

שלום שמחון: שר התחבורה מבקש שינויים בתקציב מע"צ ושר האוצר מבקש את אישור ועדת כספים.

נחום לנגנטל: אני לא מבין את ההעברה הזו.

נחום לנגנטל: איך אתם מסבירים לנו שאתם רוצים תוספת לאביזרים בטיחותיים, ולפי תקציב האוצר - -

גלית אסף-שנהר: מה שהם עושים הוא להעביר לפי הביצוע שלהם משיקום וריבוד כבישים לאחזקת כבישים.

גלית אסף-שנהר: אלו הן העברות פנימיות בין העבודות שלהם.

גלית אסף-שנהר: יש כמה תוכניות – שיקום וריבוד, אחזקת מבנה דרך, פרוייקטים בטיחותיים.

יוסף יצחק פריצקי: תסבירי בבקשה מה ההבדל בין שיקום וריבוד לבין אחזקת מבנה דרך.

יוסף יצחק פריצקי: לאיזה פרוייקטים זה מתייחס?

יוסף יצחק פריצקי: מורידים כאן 5 מיליון מריבוד ושיקום כבישים.

גלית אסף-שנהר: אנחנו מעבירים בין שיקום לאחזקה.

גלית אסף-שנהר: מה ההבדל בין אחזקה לשיקום?

גלית אסף-שנהר: – אני לא יודעת עד הסוף.

גלית אסף-שנהר: יש דברים שנכללים בהגדרת "אביזרי בטיחות" של מע"צ – תאורה, מגינים בצד הכבישים.

גלית אסף-שנהר: יש הבדל בין האביזרים האלה לבין שיקום כביש.

גלית אסף-שנהר: עבודות של שיקום כבישים כוללות, למשל – שיקום שוליים, כדי שהם יהיו באותו גובה של הכביש עצמו.

יוסף יצחק פריצקי: אני רוצה להצביע על דברים שאני מבין.

יוסף יצחק פריצקי: אני רוצה להבין מאיזה כבישים הורידו שיקום וריבוד, ועל מה אנחנו מדברים.

גלית אסף-שנהר: זה לא כבישים ספציפיים.

גלית אסף-שנהר: נניח שיש תקנה ספציפית של שיקום מחוז תל אביב.

גלית אסף-שנהר: יש תוכנית עבודה, ואם יש שם עודף, כרגע, יחסית לביצוע, ויש סעיף של אחזקת אביזרי בטיחות, שבו יש חוסר.

גלית אסף-שנהר: רוצים להעביר מכמה מחוזות, לסעיף של אחזקת אביזרי בטיחות.

נחום לנגנטל: לוקחים כסף מפרוייקטים בטיחותיים.

גלית אסף –שנהר: לא.

נחום לנגנטל: הורדתם בקירות בטיחותיים, בשיקום ואחזקת כבישים, הוספתם להנהלה, לאחזקת מבנה דרך וסקרים לפיצויים.

נחום לנגנטל: זה מה שיש בפנינו.

נחום לנגנטל: כל מה שאנו תמיד אומרים – אל תעשו – זה בדיוק מה שעשיתם.

גלית אסף- שנהר: אני אסביר.

גלית אסף- שנהר: כל הכסף בסקרים ופיצויים הוא לבקרת תנועה.

גלית אסף- שנהר: זה חלק מבטיחות בדרכים.

גלית אסף- שנהר: יש פה 4 מיליון ₪ ובהרשאה – 6 מיליון ₪.

גלית אסף- שנהר: תקנה שמתחת לזה, היא תת תקנה של אחזקת מבנה דרך.

גלית אסף- שנהר: איפה ששמו את הכסף זה באחזקת אביזרי בטיחות.

נחום לנגנטל: אז מה זה "פרויקטים בטיחותיים"?

שלום שמחון: אתם יכולים לבקש לא להצביע, או להתנגד בהצבעה.

יוסף יצחק פריצקי: אני מציע שנבדוק את זה, ובעוד שבוע נצביע.

שלום שמחון: בסדר.

שלום שמחון: שינויים בתקציב לשנת ‏2000

אלי גולדשמידט: נעבור לבקשה מספר 33, תקצוב של תכנון.

גלית אסף-שנהר: מדובר על העברה מרזרבה לתכנון לתכנון כבישים.

גלית אסף-שנהר: יש תוכנית שנקראת תיכנון א'.

גלית אסף-שנהר: שם היתה רזרבה, ופשוט העבירו.

גלית אסף-שנהר: מעבירים מרזרבה לתכנון לביצוע.

אלי גולדשמידט: מי בעד הבקשה?

אלי גולדשמידט: מי נגד?

אלי גולדשמידט: תודה, הבקשה אושרה.

אלי גולדשמידט: שינויים בתקציב לשנת 2000

אלי גולדשמידט: אנו עוברים לבקשה מספר 36.

רוני אורן: זו העברה של 10 מיליון ₪ למשרד הקליטה.

רוני אורן: הדבר השני זה הפעולות שמרכז ההסברה עושה עבור משרד הקליטה, כמו טיולים בחו"ל.

רוני אורן: דבר שלישי – השתתפות משרד החינוך בחינוך הלא פורמלי.

אלי גולדשמידט: אנחנו לא נצביע על זה עכשיו.

אלי גולדשמידט: אני מבקש שחבר הכנסת אמנון כהן יישב עם שרת הקליטה, ולאחר מכן תחזרו אלינו.

אלי גולדשמידט: אנחנו עוברים להצעת חוק לתיקון פקודת מס הכנסה – פטור לדמי הבראה, של חברי הכנסת עמיר פרץ וחיים כץ.

אלי גולדשמידט: הנושא כבר הוצג בפני הוועדה.

אלי גולדשמידט: אין לי התנגדות אם תרצו לומר שוב כמה מילים בנושא.

אלי גולדשמידט: בבקשה.

חיים כץ: אני אומר כמעט את מה שאמרתי בפעם שעברה.

חיים כץ: בעבר, כאשר בעקבות ועדת בן-שחר בוטלו המסים, פגעו במוסד של דמי הבראה, שאנשים באמת יצאו להבראה.

חיים כץ: במצב של היום, כאשר אנו מבקשים להחזיר את הפטור מדמי הבראה, ברור לנו ש- 50 אחוז מזה יחזור למדינה, בין אם זה ממס של המלונות, או ממע"מ, וברור לנו שזה יגדיל את התעסוקה בבתי המלון, ויחסוך בדמי אבטלה.

חיים כץ: מאחר והיו דיבורים בעניין, אנחנו, כמגישי החוק, לפני הקריאה השנייה והשלישית, נשב עם יושב-ראש ועדת הכספים ונראה איך אנחנו מקדמים את זה הלאה.

אלי גולדשמידט: אני רוצה להביע את עמדתי בעניין הזה.

אלי גולדשמידט: לא הסתרתי את אי הנוחות שלי מהצעת החוק, לא בגלל שאני מתנגד להטבות לעובדים, להפך.

אלי גולדשמידט: אני באופן עקרוני לא חושב שהדרך להיטיב צריכה להיעשות ביצירת פטורים חדשים במס.

אלי גולדשמידט: אני חושב שהטבות לעובדים צריכות להיעשות באופן ישיר, בדרכים שונות.

אלי גולדשמידט: חלק מהם גם נעשה בכנסת בנושא שכר המינימום, ובדרכים אחרות.

אלי גולדשמידט: אלה דברים שמטרידים אותי.

דוד טל: זו לא העמדה של האוצר.

דוד טל: האוצר סבור ההפך.

דוד טל: האוצר סבור שאי אפשר להעמיס על שכר המינימום ולהעלות את שכר המינימום, משום שאז זה פוגע במעסיקים.

דוד טל: לעומת זאת, זה יהיה נכון לרווח את מדרגות המס - -

אלי גולדשמידט: אני חושב שהדרך הנכונה לטפל בציבור העובדים זה דרך הקלות במס הכנסה על עבודה.

אלי גולדשמידט: אני מקווה שבעקבות ועדת בן –בסט זה יצא לפועל.

עמיר פרץ: דמי הבראה זה לא כסף שמשולם על עבודה?

אלי גולדשמידט: אני מביע את הסתייגותי מהעניין הזה.

אלי גולדשמידט: מצד שני, הכנסת הצביעה על החוק הזה בקריאה טרומית, והביעה את עמדתה בכך שהחוק הזה ראוי להגיע לקריאה ראשונה.

אלי גולדשמידט: אני מקבל את ההצהרה של חיים כץ ואני מניח שגם עמיר פרץ מצטרף אליה – שהנושא, אם הוא יעבור בקריאה ראשונה, הוא יקודם לקריאה שנייה ושלישית רק בתיאום איתי ועם חברים אחרים בוועדה.

אלי גולדשמידט: לכן אתמוך, בכפוף לאמירה הזו שלי, שהיא בבחינת הסתייגות מסוימת.

חיים דוקלר: היה לי הכבוד להיות בדיון הקודם.

חיים דוקלר: נציבות מס הכנסה היא בפירוש נגד החוק, משום שהוא בניגוד לכל המגמה בשנים האחרונות, שתתבטא, להערכתנו, בהמלצות ועדת בן-בסט, של צמצום הפטורים, והרחבת בסיס המס, על מנת שיהיה ניתן להוריד את שיעורי המס, כולל מהשכירים ומשכבות הביניים.

חיים דוקלר: אני רוצה לעדכן גם את חבר הכנסת עמיר פרץ, שעלות ההצעה היא למעלה ממיליארד שקל, ובסכומים אלה אפשר להוריד את שיעורי המס לשכירים משכבות הביניים מכל הסקטורים.

חיים דוקלר: לכן אנחנו מתנגדים.

דוד טל: אתם לא תעשו את זה וגם לא את זה.

חיים דוקלר: אני רוצה לומר שוב, שזה בניגוד לכל המגמה בשנים האחרונות, ושיש פה משום סטייה מכל העקרונות שלקראתם אנחנו חותרים במגמה לגייס משאבים על מנת לבצע רפורמה אמיתית במס הכנסה.

סמדר אלחנני: אני מבקש להעיר פה כמה הערות.

סמדר אלחנני: חיים דוקלר דיבר פה על החשיבות של אי מתן פטורים.

סמדר אלחנני: בהנחה שכולם מודעים לעקרון הזה, אני רוצה רק להעיר שעניין דמי ההבראה מחייב קבלות, ונותן את זה רק לאנשים - -

חיים כץ: דיברנו על כך שאנחנו לא צריכים קבלות.

סמדר אלחנני: זה נותן את הפטור רק לאנשים שהם בהסכמי שכר קיבוציים.

סמדר אלחנני: עצמאים או שכירים בצורות אחרות לא ייהנו מזה.

סמדר אלחנני: אני במשך שנתיים או שלוש מתחננת כאן בוועדה שלפחות יימנעו את השחיקה במדרגות המס.

סמדר אלחנני: לא קיבלתי חיזוק מוועדת הכספים על דבר שיכול לעשות צדק ויושר עם כל משלמי המס.

סמדר אלחנני: מי שלא משלם מסים – פטורים לא עוזרים לו.

סמדר אלחנני: מחצית מהאוכלוסייה ממילא לא משלמת מסים, אז ההטבה הזו לא רלבנטית עבורם.

סמדר אלחנני: על קוצו של יוד, לא הלכו פה חברי הכנסת לדאוג שלפחות יקבלו עוד 70 שקל נטו לחודש, בערך.

סמדר אלחנני: לעומת זאת, על דבר שהוא במאות מיליארדים, שעושה עיוות עצום במערכת, והוא יינתן רק לחזקים, רק לגדולים – כן הולכים.

סמדר אלחנני: 26 סוגי פטורים יש בסעיף 9 לפקודת מס הכנסה.

סמדר אלחנני: כולם הם כלליים.

סמדר אלחנני: אין אף דבר כזה שמחייב קבלה.

סמדר אלחנני: הצעתי לתת נקודת זיכוי נוספת במקום הפטור.

עמיר פרץ: מדברייך נובע חוסר ההגינות שנוהגים בהסכמות ובכללים.

עמיר פרץ: הרי חלק מהתפיסה הכוללת היתה שאנחנו הולכים למניעת שחיקה במדרגות המס, פעם אחת בחוק ההסדרים.

עמיר פרץ: הדבר נשאר קבוע, וזו רמאות ממדרגה ראשונה.

עמיר פרץ: כשמישהו לא נוהג בהגינות, אין סיבה שיבואו ויטיפו מוסר.

עמיר פרץ: מהבחינה המקצועית את לא צודקת.

עמיר פרץ: אחד ההסכמים הבודדים בהסכמים קיבוציים שיש עליו צו הרחבה הוא בעניין של דמי הבראה.

עמיר פרץ: דמי הבראה משולמים לכל השכירים במשק.

עמיר פרץ: זה הוא אחד הסעיפים היחידים שחל עליו צו הרחבה.

עמיר פרץ: אני, כמי שחותם על הסכמי מסגרת, אין לי מוטיבציה להשיג דמי הבראה.

עמיר פרץ: מדוע?

עמיר פרץ: – כי עדיף לי ללכת לפי שיטתך.

עמיר פרץ: אלך להקטנת שעות עבודה ולשיטות מסוג זה.

עמיר פרץ: כאן משיגים נושא שהוא ייחודי, יש בו מוטיבציה, שהעובד מקבל אותו בסוף השנה.

עמיר פרץ: אני יכול לעשות אלף פטנטים, ולהשיג את זה בצורה אחרת, אך אני לא רוצה.

עמיר פרץ: אני רוצה שמדינת ישראל תצהיר באופן גלוי שבעידן כל כך אגרסיבי, תהיה מוטיבציה לצאת ולנצל את ההטבה.

חיים דוקלר: מה זה "פטנטים"?

חיים דוקלר: כל פטנט חייב במס.

עמיר פרץ: כשאתה תטיל מס על הבורסה, ותבדוק איך בעלי העסקים מכניסים לפטור ממס את כל ההוצאות שלהם, באלף השיטות.

עמיר פרץ: אנחנו, השכירים, לא יכולים להכניס שום דבר לפטור ממס, לא את טיפולי השיניים, לא את החזר המשכנתאות – כמו בכל מקום אחר בעולם.

עמיר פרץ: אין תנאים.

עמיר פרץ: לכן, אנא מכם, בלי הטפות מוסר.

עמיר פרץ: אני מוכן שאנחנו, בדיון הזה, נפתח הכל.

עמיר פרץ: אם תהיה שוויוניות בגישה של המס – אדרבא ואדרבא.

עמיר פרץ: אני מסכים שוועדת הכספים צריכה לעשות הכל, כדי שההערה הזו של היועצת הכלכלית לא תישאר באוויר.

עמיר פרץ: מה שעשו כאן עם עניין מדרגות המס הוא דבר שאסור שייעשה.

יוסף יצחק פריצקי: אני מבין שאם עצמאי הולך לנפוש במלון זה לא מוכר לו כהוצאה לצורך פטור ממס.

עמיר פרץ: תלוי איך הוא קורא לזה.

דוד טל: אני סבור שנכון יהיה לקבל את הצעתך.

דוד טל: יכול להיות שיש טעם בדבריה של היועצת הכלכלית, וצריך אולי לבחון את הדברים, אבל אני מציע שנסכם שאנו מאשרים את החוק לקריאה ראשונה.

דוד טל: בין קריאה ראשונה להכנה לקריאה שנייה, הוועדה הזו תיכנס לעומקם של הדברים.

דוד טל: הנוסחה, הדרך והמנגנון – יסוכמו בזמן ההכנה.

אלי גולדשמידט: אני באמת מקווה שכאשר נדון בחוק לקראת קריאה שנייה ושלישית תהיינה לפנינו ההמלצות של ועדת בן-בסט.

אלי גולדשמידט: אני מניח שאם יהיה פתרון אמיתי בהמלצות לנושא של מדרגות המס לשכבות הבינוניות, יכול מאד להיות שגם המציעים ישקלו פעם נוספת את הצעתם.

אבשלום וילן: אני מרגיש מאד לא טוב עם כל מה שקורה פה.

אבשלום וילן: סמדר אלחנני, היועצת המשפטית, שכנעה אותי שההצעה לא מגינה באמת על כלל העובדים, אלא על קבוצות חזקות בלבד.

אלי גולדשמידט: הסבירו כאן שעושים על זה צו הרחבה.

יוסף יצחק פריצקי: זה ממילא לא ישפיע על מי שמרוויח שכר מינימום.

אלי גולדשמידט: מי שלא מגיע לסף המס לא יהנה מזה, כמו שהוא לא ניהנה מפטורים אחרים.

יוסף יצחק פריצקי: תפשט את בסיס המס.

אבשלום וילן: אני אומר שיש כאן עיוותים.

אבשלום וילן: אנחנו חוזרים אחורה.

אבשלום וילן: דוד טל, יושב ראש ועדת העבודה והרווחה, אמר שאם ההצעה תעבור כאן, שהדיון ייעשה בהכנה לקראת קריאה שנייה ושלישית, כאשר הנחת היסוד היא שאז כבר תוגשנה מסקנות ועדת בן-בסט.

אלי גולדשמידט: מי בעד הבאת הצעת החוק לקריאה ראשונה?

אלי גולדשמידט: מי נגד?

אלי גולדשמידט: מי נמנע?

אלי גולדשמידט: בהימנעותו של חבר הכנסת יוסי פריצקי, ההצעה אושרה.

אלי גולדשמידט: אני רוצה לציין שאתם צריכים להודיע, עד ההעלאה לקריאה ראשונה, להודיע מאיפה מממנים את זה.

עמיר פרץ: עלות שיפוי מעסיקים.

אלי גולדשמידט: אתם צריכים לציין את זה.

אלי גולדשמידט: אני מודה לכולכם, הישיבה נעולה.